Melléklet a …/2016. képv. test. határozathoz

**SZABÁLYZAT**

**KISKŐRÖSI HÍREK MŰKÖDÉSÉRE ÉS KIADÁSÁRA**

1. Az újság elnevezése: KISKŐRÖSI HÍREK

2. Felelős kiadó: Petőfi Sándor Városi Könyvtár

(6200 Kiskőrös, 6200 Kiskőrös, Petőfi Sándor tér 4/B.)

3. Felelős szerkesztő: Turán Istvánné

Szerkesztőség címe: 6200 Kiskőrös, Petőfi Sándor tér 4/B.

4. A Kiskőrösi Hírek havonta egy alkalommal 5800 db példányszámban, nyomtatott és színes formátumban megjelenő ingyenes lap. Terjedelme lapszámonként 20 oldal.

5. A Kiskőrösi Hírek költségvetését önálló szakfeladatként a Petőfi Sándor Városi Könyvtár költségvetése tartalmazza. A lap működéséért vagyoni felelősséggel Kiskőrös Város Önkormányzata tartozik. A hirdetések és reklámok díjának meghatározására – a polgármester jóváhagyását követően - a kiadó vezetője jogosult.

6. A Kiskőrösi Hírek alapelvei, céljai és jellege:

6.1. A Kiskőrösi Hírek hiteles, pontos tájékoztatást nyújt Kiskőrös város lakossága számára a helyi önkormányzat működéséről, döntéseiről, a helyi közéleti eseményekről, rendezvényekről és közéleti információkat közöl.

6.2. A Kiskőrösi Hírek helyt ad különösen:

- az önkormányzat és a Polgármesteri Hivatal, valamint a Kormányhivatal Járási Hivatalának működésével összefüggő, lakosságot érintő legfontosabb információk megjelenésének

- az önkormányzat intézményei és saját tulajdonú gazdasági társasága bemutatásának, az aktuális eseményeikről való tájékoztatásnak, információk közlésének

- civil szervezetek bemutatkozásának

- nemzeti és városi ünnepekről szóló beszámolónak

- vállalkozói és, egyesületi, társadalmi szféra bemutatásának

- egyházakkal kapcsolatos események, információk megjelentetése

- Kiskőrös Város sportéletének nyomon követése

- hirdetések, reklámok ellenszolgáltatás fejében történő közlésére

6.3. A Kiskőrösi Hírek nem ad teret a személyiségi jogokat sértő, másokat lejárató megnyilatkozásoknak.

7. Kiskőrösi hírek szerkesztésére és a szerkesztőbizottságra vonatkozó szabályok

7.1. A szerkesztőbizottság 3 tagból áll. A szerkesztőbizottság tagjainak személyéről Kiskőrös Város Önkormányzatának Képviselő-testülete dönt. Megbízatásuk határozatlan időre szól és szerkesztőbizottsági tagságukért külön díjazásban nem részesülnek. A szerkesztőbizottság tevékenységét a hatályos jogszabályok (különösen a sajtószabadságról és a médiatartalmak alapvető szabályairól szóló 2010. évi CIV. törvény, a Polgári Törvénykönyvről szóló 2013. évi V. törvény) figyelembevételével végzi.

7.2. A szerkesztőbizottság évente 1 alkalommal – november hónapban – beszámol tevékenységéről a Képviselő-testületnek. A szerkesztőbizottság feladata különösen e szabályzatban meghatározott alapelvek és célok megtartása mellett a Kiskőrösi Hírek szerkesztése, megjelenésre történő előkészítése, összeállítása.

7.3. A megjelenítendő cikkeknek és reklámoknak/hirdetéseknek lapzártáig kell megérkezni szerkesztőségbe. A lapzárta határideje: megjelenés hónapját megelőző hónap 25. napja 16:00 óra. Amennyiben a leadás napja munkaszüneti vagy ünnepnapra esik, úgy a leadás határideje a megjelenés hónapját megelőző hónap 25. napja előtti munkanap 16:00 óra.

7.2. A szerkesztőbizottság feladata a cikkek megjelentetésről való döntés, újság összeállítása, cikkek megjelentetési sorrendjének meghatározása. Az újságban a szerkesztőbizottság által jóváhagyott cikkek kerülhetnek megjelentetésre. A szerkesztőbizottság tárgyhónap utolsó napjáig dönt az aktuális számban megjelenő cikkekről.

7.3. A lapban megjelentetésre szánt cikkek a szerzőnek módosításra, kiegészítésre történő visszaadása, továbbá a cikkek elutasítása a szerkesztőbizottság kizárólagos joga és felelőssége. A tördelési munkák elvégzése után, a nyomdai nyomás megkezdése előtt a szerkesztőbizottság tagjainak feladata egy nyomaton a megjelenő aktuális újság tartalmi és formai korrektúrázása. Ennek megtörténte után az oldalakat kézjegyükkel látják el, ezzel igazolva annak áttekintését. A szerkesztőbizottság elnöke a tördelővel kijavítja a talált hibákat az aktuális újságban, amely a javítások után kerülhet kinyomtatásra. A cikkek tartalmáért és hitelességéért mindig és kizárólag a cikk szerzője a felelős. Politikai hirdetés megjelentetése, csak a vonatkozó jogszabályi rendelkezéseknek megfelelően lehetséges.

7.4. A szerkesztőbizottság által jóváhagyott anyagnak nyomda részére történő átadásáról és a nyomtatásra történő jóváhagyásáról a felelős szerkesztő gondoskodik.

7.5. A szerkesztői felelősség a média tartalom kiválasztása és összeállítása során megvalósuló tényleges ellenőrzésért való felelősséget jelenti és nem eredményez szükségszerűen jogi felelősséget a médiaszolgáltatás és a sajtótermék tekintetében.

8. A Kiskőrösi Hírek terjesztését a kiadó koordinálja. A terjesztés csak Kiskőrös Város közigazgatási határán belül történik.

9. A szabályzatban foglaltakat az alapító bármikor ellenőrizheti és a szabályzat rendelkezéseit szükség esetén felülvizsgálja.

A szabályzat 2016. június 1. napjától lép hatályba és visszavonásig érvényes.

Domonyi László

 polgármester